《曾大尹世荣馈江鱼》
明代·孙一元

平生味道腴，藜苋心自足。邑侯念此意，远馈春江玉。

惊犬吠成群，打门走健仆。雪花初出水，鸾刀破银腹。

风味极不常，更倒床头醁。隔座目力穷，到手杯盘速。

粗粝得解围，吟声动花竹。

作者简介：（1484—1520）明人，自称关中（今陕西）人，字太初，自号太白山人。风仪秀朗，踪迹奇诘，乌巾白帢，铁笛鹤瓢，遍游名胜，足迹半天下。善为诗，正德间僦居长兴吴珫家，与刘麟、陆昆、龙霓、吴珫结社倡和，称苕溪五隐。有《太白山人稿》。